Eelnõu 14.12.2023

Esitaja: vallavalitsus

Ettekandja: vallavanem Mikk Järv



**KANEPI VALLAVOLIKOGU**

**MÄÄRUS**

Kanepi 14.12.2023 nr 1-2/

**Kanepi valla ühisveevärgi ja -kanalisatsiooniga liitumise eeskiri**

Määrus kehtestatakse „Kohaliku omavalitsuse korralduse seadus“ § 22 lg 1 p 37 ja „Ühisveevärgi ja -kanalisatsiooniseadus" § 18 lg 1 alusel.

**§ 1. Üldsätted**

(1) Kanepi valla ühisveevärgi ja -kanalisatsiooniga liitumise eeskirjas (edaspidi *eeskiri)* sätestatakse:

1) nõudeid liitumisettepanekule ning liitumisettepanekule vastamise tähtaega ja korda;

2) liitumistingimusi ja nõudeid liitumislepingule;

3) liitumistasu tasumise korda.

(2) Eeskirja sätteid kohaldatakse hoonestusõiguse alusel kasutatava maa ja ehitise kui vallasasja juurde kuuluva maa suhtes kinnistuga võrdsetel alustel.

(3) Eeskirja kohaldatakse koos ühisveevärgi ja -kanalisatsiooni seaduse ja teiste õigusaktidega.

(4) Kinnistu veevärgi ja kanalisatsiooni liitumine ühisveevärgi ja -kanalisatsiooniga toimub kinnistu omaniku, hoonestusõiguse alusel maakasutaja või ehitise kui vallasasja omaniku (edaspidi *liituja)* taotlusel tema ja vee-ettevõtja vahel sõlmitud liitumislepingu alusel. Kui kinnistule on moodustatud korteriühistu, sõlmitakse liitumisleping korteriühistuga.

(5) Kui kinnistu või ehitis kui vallasasi on kaasomandis, sõlmitakse leping kaasomanikega. Lepingu üheks pooleks on kõik kinnistu, maa või ehitise kui vallasasja kaasomanikud, leping sõlmitakse nende esindajaga. Lepingu sõlmimisel eeldatakse asjaõigusseaduse § 71 lg 4 alusel, et kaasomanik on kõigi teiste kaasomanike esindaja. Korteriühistu puhul võib lepingu korteriomanike eest sõlmida korterühistu (KÜS § 34 lg 2) ja vee-ettevõtja ei sõlmi lepinguid korteriomanikega eraldi.

(6) Liitumisleping on aluseks teenuslepingu sõlmimisele kehtestatud korras.

(7) Sademevee kanalisatsioon on ühisveevärgi ja -kanalisatsiooni osa. Kui käesolevas eeskirjas viidatakse ühisveevärgile ja -kanalisatsioonile, mõistetakse selle all ka sademevee kanalisatsiooni.

**§ 2. Liitumistaotluse esitamine**

(1) Ühisveevärgi ja/või -kanalisatsiooniga liitumiseks esitab liituja vee-ettevõtjale tema poolt kehtestatud vormikohase taotluse, mis peab sisaldama vähemalt järgmisi andmeid:
1) omaniku nimi ja elu- või asukoha-aadress;

2) kinnistu aadress;

3) vee kasutamise otstarve (olme- või tootmisvajadus);

4) vee keskmine ööpäevatarve ja suurim tunnitarve;

5) ärajuhitava reovee hulk ja koostis.

Kui liitujal puudub punktides 4-5 sätestatud teave, võib selle esitamata jätta või hiljem esitada.

(2) Vee-ettevõtja võib taotlusega koos nõuda kinnistu plaani mõõtkavas 1:500, millel on näidatud kõik olemasolevad ehitised (hooned, rajatised) ja nende ühendused tehnovõrkudega ning kavandatavate hoonete eeldatav paiknemine.

(3) Vee-ettevõtja võib nõuda täiendavaid dokumente, andmeid või selgitusi, kui need on vajalikud taotluse läbivaatamiseks.

(4) Käesoleva paragrahvi lõikes 1 nimetatud taotluse esitab ka isik, kes soovib liitumise tehnilist lahendust muuta või kes soovib suurendada tarbitava vee ja/või ärajuhitava reovee hulka määral, mis tingib olemasoleva tehnilise lahenduse muutmise.

**§ 3. Liitumistaotluse läbivaatamine**

(1) Vee-ettevõtja vaatab esitatud liitumistaotluse läbi 30 päeva jooksul arvates selle esitamisest vee-ettevõtjale. Kui liitumislepingut ei ole võimalik sõlmida, teatab vee-ettevõtja selle sõlmise takistused ja eeldused. Kui liitumine on tehniliselt võimalik, koostatakse liitumistingimused ja esitatakse need taotlejale.

(2) Liitumislepingut ei sõlmita, liitumisleping lõpetatakse või selle täitmine peatatakse (ühendus ühisveevärgi ja – kanalisatsiooniga sh sademeveekanalisatsioon katkestatakse), kui:

1) tarbimiskoha veevajadust ei ole võimalik ühisveevärgist tagada selle nõuetekohast toimimist kahjustamata;
2) tarbimiskoha omaniku reo- või sademevett ei ole võimalik selle koguste või omaduste tõttu juhtida ühiskanalisatsiooni seda kahjustamata või reo- või sademevesi ei vasta reoveepuhasti puhastusvõimsusele või -tehnoloogiale;

3) tarbimiskoha omanik tahab juhtida või juhib ühiskanalisatsiooni reovett, mille saastenäitajad on suuremad kehtestatud piirväärtustest;

4) tarbimiskoha veevärk ja kanalisatsioon ei vasta liitumiseks vajalikele tehnilistele tingimustele;
5) sademevee vastuvõtmiseks puudub lahkvoolne kanalisatsioon;

6) tarbimiskoha omanik ei tasu liitumistasu või ei järgi liitumiseks seatud tingimusi.

(3) Taotluse rahuldamata jätmine vormistatakse kirjalikult ning see peab sisaldama taotluse rahuldamata jätmise põhjendust.

(4) Vee-ettevõtja võib taotluse rahuldada osaliselt kui esinevad lepingu mittesõlmimise alused.

(5) Liitumisleping jõustub, kui liitumistasu on makstud ja liitumiseks seatud tingimused on täidetud (trassid rajatud, olemasolev taristu vastavusse viidud jms).

**§ 4. Liitumistingimused**

(1) Liitumistingimused on aluseks kinnistu veevärgi ja kanalisatsiooni ning ühisveevärgi ja -kanalisatsiooni ühendustoru(de) liitumisprojekti (edaspidi *projekt)*projekteerimisele.

(2) Liitumistingimustes määratakse:

1) liitumispunktid;
2) tehnilised nõuded;

3) vee lubatud keskmine ööpäevatarve (määratakse vajadusel);

4) ärajuhitava reovee hulk, lubatud reostumus ja nõuded ärajuhtimis-režiimi kohta (määratakse vajadusel);
5) isikud, kellega tuleb ehitusprojekt kooskõlastada;

6) liitumistingimuste kehtivusaeg.

(3) Liitumistingimuste kehtivusaja möödumisel on liitujal õigus taotleda liitumistingimuste kehtivusaja pikendamist. Liitumistingimuste kehtivuse pikendamisel on vee-ettevõtjal õigus esitada täiendavaid tingimusi. Kui liitumistingimused jäävad pikendamisel samaks, ei võeta liitumistingimuste pikendamise eest tasu. Kui liitumistingimuste pikendamisel kas taotletakse liitumistingimuste muutmist või muudetakse liitumistingimusi muul põhjusel, tuleb liitumistingimuste muudatuse eest tasu maksta nagu liitumistingimuste väljastamise eest.

(4) Liitumistingimuste koostamise eest võtab vee-ettevõtja liitumise taotlejalt tasu vastavuses liitumistingimuste koostamise kuludele või töömahule.

**§ 5. Liitumisprojekti koostamine ja muutmine**

(1) Liitumisprojekt koostatakse õigusaktides sätestatud tingimustel ja korras tööprojekti mahus.

(2) Vee-ettevõtjal on õigus nõuda projekti koosseisus või lisadena täiendavaid andmeid, arvutusi, selgitusi, eksperthinnanguid jms, mis on vajalikud vee- ja/või kanalisatsioonirajatise korrektse tehnilise lahenduse ning keskkonnasäästliku toimimise tagamiseks.

(3) Liitumisprojekt esitatakse digitaalselt vee-ettevõtjale kooskõlastamiseks.

**§ 6. Liitumisleping**

(1) Liitumislepingus sätestatakse:

1) liitumistingimused (vajadusel liitumisprojektist lähtuvalt täpsustatud);

2) liitumistasu suurus ja tasumise kord;

3) liitumispunktide planeeritud väljaehitamise tähtaeg;

4) vee-ettevõtja ja liituja õigused ning kohustused.

(2) Liituja võib liitumislepingust taganeda, teatades sellest vee-ettevõtjale kirjalikult vähemalt kaks nädalat ette. Liitumistasu tagasimaksmisele ei kuulu.

(3) Vee-ettevõtja võib liitumislepingust taganeda, kui liituja ei täida liitumislepingust tulenevaid kohustusi ning vee-ettevõtja on teda eelnevalt hoiatanud. Vee-ettevõtjal on õigus liitumislepingust taganeda, teatades sellest kaks nädalat ette, kui liituja ei täitnud (ei asunud täitma) hoiatuses märgitud tähtajaks oma kohustusi.

(4) Kui ühisveevärk või -kanalisatsioon on ehitatud üksnes liituja jaoks, kes on liitumistasuga tasunud liitumiseks tehtud kulutused täies ulatuses, kuna vee-ettevõtjal ei ole piirkonnas teisi liitujaid, kes kasutavad sama taristut, ei tagastata saadud liitumistasu. Kui pärast lepingust taganemist on sõlmitud taganenud liituja liitumislepinguga seoses rajatud taristu kasutamiseks uusi liitumislepinguid, siis tagastatakse proportsionaalne osa tasutud liitumistasust.

(5) Liitumislepingut muudetakse, kui soovitakse muuta liitumise tehnilist lahendust või suurendada tarbitava vee ja/või ärajuhitava reovee hulka määral, mis tingib olemasoleva tehnilise lahenduse muutmise, samuti lepingu poolte muutumisel või muul juhul.

**§ 7. Liitumistasu**

(1) Ühisveevärgi ja/või -kanalisatsiooniga liituja maksab liitumistasu. Liitumistasu suuruse arvestamise alus on teenuse osutamiseks, sealhulgas tuletõrjeveega varustamiseks kui see toimub ühisveevärgist, vajalike ühisveevärgi ja -kanalisatsiooni torustike ning muude ehitiste ehitamiseks ja ümberehitamiseks juba tehtud või edaspidi vajalikud kulud. Liitumistasu peab katma eelmises lauses nimetatud ühisveevärgi taristu rajamise kulud kuni liitumispunktini.

(2) Liitumistasu eest ehitatud või ümberehitatud ühisveevärk, -kanalisatsioon ja liitumispunktid on vee-ettevõtja omand. Liituja ja vee-ettevõtja lepivad liitumisel kokku ühisveevärgi maa-ala omandi või kasutuse osas ning sõlmivad vastavad lepingud. Kokkuleppe mittesaavutamisel ei ole liitumine võimalik. Ühisveevärgi rajamiseks või kasutamiseks võib õigusaktides sätestatud korras nõuda maa omandi loovutamist või kasutusõiguse andmist, sealhulgas sundvõõrandamine ja sundvaldus ning tasuta, tähtajata kasutusõigus.

(3) Liitumistasu arvutab vee-ettevõtja arvestades seadust ja Konkurentsiametiga kooskõlastatud liitumistasude arvutamise metoodikat.

(4) Liitumistasu arvutatakse iga teenuseliigiga (veega varustamine, reo- ning sademevee ärajuhtimine) liitumise kohta eraldi ja summeeritakse.

**§ 8. Ajutine veevärk ja kanalisatsioon**

(1) Vee-ettevõtja võib lubada tähtajalist liitumist ühisveevärgi või kanalisatsiooniga kasutamiseks ehitustel, ajutistes müügikohtades, tänavate, väljakute, parkide kastmiseks ja muudel juhtudel lepingu alusel.

(2) Sellise liitumise taotlejal tuleb veekasutuse üle arvestuse pidamiseks paigaldada oma kulul ajutisele torustikule vee-ettevõtja nõuetele vastav veemõõdusõlm ja -arvesti, kui taotleja ja vee-ettevõtja ei ole kokku leppinud teisiti.

(3) Ajutine liitumine ja ajutine ühisveevärgi kasutamine toimub vee-ettevõtja väljastatavatel tingimustel, vee-ettevõtja võib tingimuste väljastamise ja ajutise liitumise eest tasu võtta.

(4) Ajutiste torustike ehitamine, hooldus ja likvideerimine toimub tähtajalise liitumise taotleja poolt ja tema kulul. Ühisveevärgi trassiga liitumise võib teostada ainult vee-ettevõtja kirjalikul loal ja vee-ettevõtja esindaja juuresolekul.

(5) Käesolevas paragrahvis sätestatud leping ei ole liitumisleping ühisveevärgi- ja kanalisatsiooni seaduse mõttes.

**§ 9. Rakendussätted**

Määrus jõustub 1. jaanuaril 2024.

Piret Rammul
Volikogu esimees